Paterna dona la benvinguda a les Falles 2024 amb la Crida
01/03/2024

# Paterna dona la benvinguda a les Falles 2024 amb la Crida

[![Paterna dona la benvinguda a les Falles 2024 amb la Crida ](/images/noticias/2024/02/9388/9388_lg.jpg)](/images/noticias/2024/02/9388/9388_lg.jpg)

01.03.2024

*   Les Falleres Majors de Paterna 2024, Sheila Díaz i Vera Niñerola, acompanyades de les seues respectives Corts d'Honor, la presidenta de la Junta Local Fallera (JLF), Amparo Giménez, i l'Alcalde de Paterna i president nat de la JLF, Juan Antonio Sagredo, protagonitzaran el tret d'eixida a les festes josefines a la ciutat.
*   En finalitzar la Crida, les diferents comissions falleres desfilaran fins al Gran Teatre Antonio Ferrandis per a la Inauguració i lectura de Premis de l'Exposició del Ninot i per al dissabte 2 de març està prevista la Cavalcada del Ninot a les 17 hores.

Un any més, l'Ajuntament de Paterna es convertirà en l'escenari per a la celebració de la Crida de les Falles 2024, en la qual les Falleres Majors de la ciutat, Sheila Díaz i Vera Niñerola, acompanyades de les seues respectives Corts d'Honor, protagonitzaran l'acte de benvinguda a les festes josefines a la ciutat.

A més, les màximes representants de les Falles de Paterna estaran acompanyades de l'Alcalde i president nat de la JLF, Juan Antonio Sagredo i de la presidenta de la Junta Local Fallera (JLF), Amparo Giménez i abrigallades pel món faller de la ciutat que vibrarà amb este primer acte que serà el tret d'eixida d'esta festivitat tan arrelada en el municipi.

L'esdeveniment que donarà principi a les 21.30 hores, en la Plaça Enginyer Castells, serà retransmés en directe a través del canal de Youtube de l'Ajuntament de Paterna.

En finalitzar la Crida, les diferents comissions falleres desfilaran fins al Gran Teatre Antonio Ferrandis per a la inauguració i lectura de Premis de l'Exposició del Ninot i per al dissabte 2 de març està prevista la Cavalcada del Ninot a les 17 hores.

La Ciutat del Foc acomiadarà la nit del divendres amb una Mascletà manual nocturna que tindrà lloc a l'esplanada del coetòdrom a les 0.30 hores.

Serà la vesprada del dissabte 2 de març, a partir de les 17 hores, quan els carrers de la ciutat s'ompliran de colorit, alegria i ambient de germanor amb les diferents disfresses de les diferents comissions en la Cavalcada del Ninot.

Esta jornada plena de festa culminarà a la nit amb una vetlada amenitzada per l'orquestra Seven Charhers a l'esplanada del coetòdrom, a les 23 hores, a càrrec del consistori paterner.

Amb l'objectiu de garantir la seguretat en l'organització d'estos primers actes fallers, Paterna ha organitzat un servici extraordinari de seguretat que comptarà amb 6 efectius de la Policia Local per a esta nit del divendres i 16 agents demà dissabte en la Cavalcada, a més dels 6 membres de Protecció Civil durant la Crida al costat d'un dispositiu sanitari. De la mateixa manera que vetlarà per la seguretat durant la realització de l'espectacle pirotècnic previst.